《初入湖湘怀南州诸官》
宋代·范成大

今晨入湖南，甘土绛以紫。
厥壤既殊异，风气当称此。
回思始安城，旧籍赘楚尾。
实惟荆州隶，零陵之南鄙。
时雪度严关，物色号清美。
傥以土宜观，尚非清湘比。
何况引而南，焦茅数千里。
向我作牧时，客过不停轨。
憧憧走官下，既至辄咎悔。
书来无别语，但说瘴乡鬼。
我今幸北辕，又念众君子。
怀哉千金躯，博此五斗米。
作诗讽方来，南游可以已。
车轮尚无角，吾诗亦金柅。

作者简介：范成大（1126-1193），字至能，号称石湖居士。汉族，平江吴县（今江苏苏州）人。南宋诗人。谥文穆。从江西派入手，后学习中、晚唐诗，继承了白居易、王建、张籍等诗人新乐府的现实主义精神，终于自成一家。风格平易浅显、清新妩媚。诗题材广泛，以反映农村社会生活内容的作品成就最高。他与杨万里、陆游、尤袤合称南宋“中兴四大诗人”。